Likumprojekts

**Grozījumi Republikas pilsētas domes un novada domes vēlēšanu likumā**

Izdarīt Republikas pilsētas domes un novada domes vēlēšanu likumā (Latvijas Republikas Saeimas un Ministru Kabineta Ziņotājs, [1994,](https://likumi.lv/ta/id/57839-republikas-pilsetas-domes-un-novada-domes-velesanu-likums#n3) [3.](https://likumi.lv/ta/id/57839-republikas-pilsetas-domes-un-novada-domes-velesanu-likums#n3), [5.](https://likumi.lv/ta/id/57839-republikas-pilsetas-domes-un-novada-domes-velesanu-likums#n5) nr.; [1996,](https://likumi.lv/ta/id/57839-republikas-pilsetas-domes-un-novada-domes-velesanu-likums#n23) [23.](https://likumi.lv/ta/id/57839-republikas-pilsetas-domes-un-novada-domes-velesanu-likums#n23), [24.](https://likumi.lv/ta/id/57839-republikas-pilsetas-domes-un-novada-domes-velesanu-likums#n24) nr.; [2000,](https://likumi.lv/ta/id/57839-republikas-pilsetas-domes-un-novada-domes-velesanu-likums#n10) [10.](https://likumi.lv/ta/id/57839-republikas-pilsetas-domes-un-novada-domes-velesanu-likums#n10) nr.; [2001,](https://likumi.lv/ta/id/57839-republikas-pilsetas-domes-un-novada-domes-velesanu-likums#n1) [1.](https://likumi.lv/ta/id/57839-republikas-pilsetas-domes-un-novada-domes-velesanu-likums#n1) nr.; [2002,](https://likumi.lv/ta/id/57839-republikas-pilsetas-domes-un-novada-domes-velesanu-likums#n12) [12.](https://likumi.lv/ta/id/57839-republikas-pilsetas-domes-un-novada-domes-velesanu-likums#n12) nr.; [2004,](https://likumi.lv/ta/id/57839-republikas-pilsetas-domes-un-novada-domes-velesanu-likums#n24) [24.](https://likumi.lv/ta/id/57839-republikas-pilsetas-domes-un-novada-domes-velesanu-likums#n24) nr.; [2007,](https://likumi.lv/ta/id/57839-republikas-pilsetas-domes-un-novada-domes-velesanu-likums#n11) [11.](https://likumi.lv/ta/id/57839-republikas-pilsetas-domes-un-novada-domes-velesanu-likums#n11) nr.; [2008,](https://likumi.lv/ta/id/57839-republikas-pilsetas-domes-un-novada-domes-velesanu-likums#n8) [8.](https://likumi.lv/ta/id/57839-republikas-pilsetas-domes-un-novada-domes-velesanu-likums#n8), [22.](https://likumi.lv/ta/id/57839-republikas-pilsetas-domes-un-novada-domes-velesanu-likums#n22) nr.; Latvijas Vēstnesis, 2012, 203. nr.; 2013, 40., 188. nr.; 2020, 37. nr.) šādus grozījumus:

1. Aizstāt visā likumā vārdus "Iedzīvotāju reģistrā" ar vārdiem "Fizisko personu reģistrā".

2. Izteikt 15. panta ceturtās daļas pirmo teikumu šādā redakcijā:

"Kandidātu saraksti iesniedzami, sākot ar astoņdesmito dienu pirms vēlēšanu dienas, bet ne vēlāk kā 60 dienas pirms vēlēšanu dienas."

3. Papildināt likumu ar 33.1 un 33.2pantu šādā redakcijā:

"**33.1 pants.** (1) Vēlētājs, kurš uzturas ārvalstī, vēlēšanās var piedalīties, balsojot pa pastu. Vēlētājs var pieteikties balsošanai pa pastu 70 dienas pirms vēlēšanu dienas, bet ne vēlāk kā 42 dienas pirms vēlēšanu dienas.

(2) Pieteikumu balsošanai pa pastu vēlētājs iesniedz:

1) izmantojot valsts pārvaldes pakalpojumu portālā www.latvija.lv vai Pilsonības un migrācijas lietu pārvaldes oficiālajā tīmekļvietnē pieejamo bezmaksas elektronisko pakalpojumu;

2) izmantojot oficiālo elektronisko adresi;

3) Centrālās vēlēšanu komisijas noteiktajās Latvijas Republikas diplomātiskajās vai konsulārajās pārstāvniecībās, ierodoties personiski vai nosūtot pieteikumu pa pastu. Latvijas Republikas diplomātiskā vai konsulārā pārstāvniecība nosūta vēlētāja pieteikumu Centrālajai vēlēšanu komisijai;

4) nosūtot pa pastu Centrālajai vēlēšanu komisijai.

(3) Pieteikumā, kas nosūtīts pa pastu vai iesniegts klātienē, vēlētājs norāda savu vārdu, uzvārdu, personas kodu un elektroniskā pasta adresi, uz kuru nosūtāma tīmekļvietnes adrese (saite), kurā būs pieejami balsošanas materiāli.

(4) Saņemot pieteikumu balsošanai pa pastu, Centrālā vēlēšanu komisija pārliecinās, ka vēlētāju reģistrā ir iekļautas ziņas, kas apliecina, ka personai ir tiesības vēlēt attiecīgo domi, un reģistrē pieteikumu vēlētāju reģistrā, ierakstot elektroniskā pasta adresi, uz kuru nosūtāma tīmekļvietnes adrese (saite), kurā būs pieejami balsošanas materiāli.

(5) Centrālā vēlēšanu komisija izskata pieteikumus balsošanai pa pastu, ko tā saņēmusi ne vēlāk kā 30 dienas pirms vēlēšanu dienas.

(6) Centrālā vēlēšanu komisija ne vēlāk kā 20 dienas pirms vēlēšanu dienas nosūta uz vēlētāja pieteikumā norādīto elektroniskā pasta adresi tīmekļvietnes adresi (saiti), kurā ir pieejami balsošanas materiāli. Ja pieteikums ir saņemts, izmantojot oficiālo elektronisko adresi, minēto tīmekļvietnes adresi (saiti) nosūta uz oficiālo elektronisko adresi.

(7) Ja pieteikuma iesniedzējs ir nokavējis šā panta piektajā daļā minēto termiņu vai ja vēlētāju reģistrā nav ziņu, kas apliecina, ka personai ir tiesības vēlēt attiecīgo domi, Centrālā vēlēšanu komisija ar motivētu lēmumu atsaka nosūtīt balsošanas materiālus.

**33.2 pants.** (1) Vēlētājs izdrukā balsošanas materiālus un izraugās vēlēšanu zīmi, kas atbilst tam kandidātu sarakstam, par kuru viņš balso, un, ja vēlas, izdara tajā šā likuma 29. pantā minētās atzīmes, ieliek vēlēšanu zīmi pasta aploksnē (turpmāk – pasta vēlēšanu aploksne) un aploksni aizlīmē.

(2) Aizlīmēto pasta vēlēšanu aploksni vēlētājs ievieto aploksnē (turpmāk – reģistrācijas aploksne). Reģistrācijas aploksnē vēlētājs ievieto arī pašrocīgi parakstītu apliecinājumu, ka balso personīgi, un norāda savu vārdu, uzvārdu un personas kodu. Uz reģistrācijas aploksnes vēlētājs atzīmē, ka tajā ir pasta vēlēšanu aploksne, un norāda savu vārdu, uzvārdu un kārtas numuru, ar kādu viņš reģistrēts vēlētāju sarakstā. Reģistrācijas aploksni vēlētājs nosūta attiecīgajai republikas pilsētas vai novada vēlēšanu komisijai.

(3) Reģistrācijas aploksnes republikas pilsētas vai novada vēlēšanu komisija reģistrē un uzglabā neatvērtas līdz balsu skaitīšanas uzsākšanai Centrālās vēlēšanu komisijas noteiktajā kārtībā.

(4) Republikas pilsētas vai novada vēlēšanu komisija, vēlēšanu iecirkņa komisija vai vēlēšanu iecirkņa komisija balsošanai pa pastu (turpmāk – pasta balsošanas iecirkņa komisija) atver tikai tās reģistrācijas aploksnes, kuras tā saņēmusi līdz balsu skaitīšanas uzsākšanai.

(5) Ja vēlēšanu dienā vēlētājs ierodas vēlēšanu iecirknī un noliedz, ka ir balsojis pa pastu, vēlētājs var nobalsot šā likuma 25., 26., 27., 28., 29., 33., 35. un 36. pantā noteiktajā kārtībā. Vēlēšanu iecirkņa komisija Centrālās vēlēšanu komisijas noteiktajā kārtībā informē par to republikas pilsētas vai novada vēlēšanu komisiju vai pasta balsošanas iecirkņa komisiju."

4. Papildināt likumu ar 38.1pantu šādā redakcijā:

"**38.1pants.** (1) Pa pastu saņemto balsu skaitīšanu veic republikas pilsētas vai novada vēlēšanu komisija vai tās izveidota pasta balsošanas iecirkņa komisija atklātā sēdē. Ja pa pastu ir saņemta viena vai divas reģistrācijas aploksnes, republikas pilsētas vai novada vēlēšanu komisija izvēlas vēlēšanu iecirkņa komisiju, kurai balsu skaitīšanā nodot šīs reģistrācijas aploksnes.

(2) Netraucējot republikas pilsētas vai novada vēlēšanu komisijas vai pasta balsošanas iecirkņa komisijas darbu, sēdē vienlaikus drīkst būt klāt ne vairāk kā divi pilnvaroti novērotāji no katras vēlētāju apvienības, politiskās partijas vai politisko partiju apvienības, kas attiecīgās domes vēlēšanām ir iesniegušas kandidātu sarakstu, kā arī Centrālās vēlēšanu komisijas un plašsaziņas līdzekļu pārstāvji. Pasta balsošanas iecirkņa komisijas sēdē var būt klāt arī attiecīgās republikas pilsētas vai novada vēlēšanu komisijas locekļi un šo komisiju pilnvarotas personas. Pēc balsu skaitīšanas pabeigšanas minētajām personām ir tiesības iepazīties ar balsu skaitīšanas protokolu.

(3) Republikas pilsētas vai novada vēlēšanu komisija vai pasta balsošanas iecirkņa komisija, vai vēlēšanu iecirkņa komisija, kurai nodotas reģistrācijas aploksnes, pirms balsu skaitīšanas uzsākšanas nosaka saņemto reģistrācijas aplokšņu derīgumu.

(4) Par derīgām uzskatāmas reģistrācijas aploksnes, kuras saņemtas no vēlētāju sarakstā ierakstītajiem vēlētājiem, kas nav nobalsojuši personiski savā vēlēšanu iecirknī. Par nederīgām uzskatāmas reģistrācijas aploksnes:

1) kuras atsūtījuši vēlētāji, kas nav pieteikušies balsošanai pa pastu;

2) kuras balsošanā pa pastu atsūtījušas personas, kas nav reģistrētas vēlētāju sarakstā;

3) kuras balsošanā pa pastu atsūtījuši vēlētāji, kas vēlēšanu dienā vai iepriekšējās balsošanas dienā ieradušies savā vēlēšanu iecirknī un nolieguši, ka balsojuši pa pastu;

4) uz kurām nav norādīts vēlētāja vārds, uzvārds un kārtas numurs, ar kādu vēlētājs reģistrēts vēlētāju sarakstā;

5) kuras saņemtas pēc balsu skaitīšanas uzsākšanas;

6) kuras balsošanā pa pastu atsūtītas no Latvijas Republikas.

(5) Derīgās reģistrācijas aploksnes novieto vienkopus un vēlētāju sarakstā izdara atzīmi, ka saņemta derīga reģistrācijas aploksne. Derīgo reģistrācijas aplokšņu kopskaitu ieraksta vēlēšanu gaitas žurnālā. Nederīgās reģistrācijas aploksnes neatver.

(6) Atverot derīgu reģistrācijas aploksni, republikas pilsētas vai novada vēlēšanu komisija vai pasta balsošanas iecirkņa komisija, vai vēlēšanu iecirkņa komisija, kurai nodotas reģistrācijas aploksnes, pārliecinās, ka tajā ir tikai viena pasta vēlēšanu aploksne. Ja reģistrācijas aploksnē ir vairākas pasta vēlēšanu aploksnes, tās visas uzskatāmas par nederīgām.

(7) Ja viens un tas pats vēlētājs pa pastu atsūtījis vairākas reģistrācijas aploksnes, republikas pilsētas vai novada vēlēšanu komisija vai pasta balsošanas iecirkņa komisija, vai vēlēšanu iecirkņa komisija, kurai nodotas reģistrācijas aploksnes, neatver nevienu no tām.

(8) Vēlēšanu iecirkņa komisija, kurai skaitīšanā nodotas reģistrācijas aploksnes, derīgās pasta vēlēšanu aploksnes pievieno no vēlēšanu kastēm izņemtajām derīgajām vēlēšanu aploksnēm.

(9) Derīgās un nederīgās reģistrācijas aploksnes tiek reģistrētas un uzglabātas Centrālās vēlēšanu komisijas noteiktajā kārtībā.

(10) Balsošanā pa pastu saņemto balsu skaitīšanai un vēlēšanu rezultātu aprēķināšanai piemēro šajā nodaļā paredzēto vispārējo kārtību."

5. Papildināt pārejas noteikumus ar 14. punktu šādā redakcijā:

"14. Šā likuma grozījumi, kas paredz aizstāt visā likumā vārdus "Iedzīvotāju reģistrā" ar vārdiem "Fizisko personu reģistrā", stājas spēkā vienlaikus ar Fizisko personu reģistra likumu."

Ministru prezidenta biedrs,

tieslietu ministrs

J. Bordāns